《东门行》
明代·孙一元

晚出东门道，停车望眼舒。悲风横空来，瑟瑟吹我裾。

芳华尽销歇，杞枳生郊墟。我前跑野𤢶，我后号山狙。

无家问乐土，八九村疃虚。饥民抱子出，野哭还趑趄。

他方尚格斗，盗贼骄有馀。四海困转役，人命化为鱼。

有魂招不得，剪纸满沟渠。涕下漫沾巾，幽怀何时摅。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。